În țările din Uniunea Europeană, una din zece fete a fost agresată pe internet după vârsta de 15 ani. În România, nu avem date despre numărul victimelor, dar un studiu Bitdefender arată că patru din cinci adolescenți români au fost cel puțin o dată hărțuiți în mediul online. Un raport Salvați Copiii apărut anul trecut anunța că aproape 20% dintre copiii români care stau pe net au primit mesaje în care li s-au cerut imagini cu corpul lor gol sau în ipostaze sexuale. Dintre cei care au trimis nuduri, cei mai mulți spun că au făcut asta pentru că aveau încredere în cel care le-a cerut.

Pe măsură ce tehnologia a pătruns în viețile noastre și ne-a oferit spații virtuale în care să socializăm, comportamentele și credințele cu care ne definim în mediul offline s-au adaptat la lumea digitală. Gestul de a trimite o fotografie nud sau de a-ți încredința parolele cuiva apropiat a devenit, pentru unii dintre noi, o dovadă a încrederii într-o relație intimă. Un studiu din 2017 despre violența în cuplurile de adolescenți români arată că 32% dintre fete și 28% dintre băieți recunosc că persoana cu care au fost sau sunt într-o relație le-a citit mesajele de pe telefon. Comportamentele astea au toate șansele să continue, atâta vreme cât în școlile din România nu se predă decât în cazuri excepționale educație media, iar legea care va aduce în clase programe de educație pentru sănătate abia a fost adoptată.

„Tehnologia captează acum practici pe care oamenii le-au avut și înainte de ea. Cu cât tehnologia a avansat, iar aparatele video sau foto s-au rafinat, cu atât aceste practici sexuale au devenit și ele mai sofisticate”, îmi explică cercetătoarea și profesoara Kaitlynn Mendes, care predă media și studii de gen la Universitatea din Leicester. „Nu e nimic greșit în a folosi tehnologia pentru a-ți exprima sexualitatea, iubirea sau afecțiunea. Greșit e să distribui gestul de afecțiune altora, fără acordul persoanei expuse. În ultimii ani, practicile de a publica imagini intime fără consimțământ și de a le obține prin constrângere au crescut, iar acestea sunt extrem de problematice și trebuie abordate”.

Riscuri sunt și pentru cel care umblă prin telefonul altcuiva și copiază informații, neștiind că accesul ilegal la un sistem informatic și transferul neautorizat de date informatice sunt infracțiuni. Cel mai recent raport UNICEF, publicat luna asta, avertizează părinții, companiile IT și guvernele că, pe timp de pandemie, copiii și adolescenții sunt mai expuși pericolului abuzurilor online, pentru că, în lipsa apropierii fizice de colegii și prietenii lor, mulți dintre ei vor simți nevoia să devină intimi pe net.

„Fiecare băiat dă cu ce fată știe”

Te-am văzut goală la story pe pagina asta, i-a scris un tip unei adolescente a cărei poză nud o găsise pe unul dintre conturile „fete cuminți”. Nicoleta are 16 ani, locuiește într-o comună și nici ea nu e la prima experiență cu revenge porn. Prima oară s-a întâmplat acum doi ani. A doua oară a fost la jumătatea lunii trecute, când prietena ei cea mai bună, care îi știa parolele, a luat din telefonul fetei câteva poze cu ea dezbrăcată, apoi le-a dat mai departe. „Nu mă ascund, nu credeam că o să-mi facă ceva vreodată”, îmi explică Nicoleta. Imaginile au ajuns pe un chat privat de pe aplicația Telegram și în story-urile mai multor conturi „fete cuminți” de pe Instagram. Și prietena ei le-a postat pe contul ei de Insta, cu etichetă la profilul personal al Nicoletei și mesaje agresive de hărțuire.

Adolescenta se temea cel mai mult de reacția iubitului, care a aflat de imagini în timp ce făcea un live pe profilul personal de Instagram, iar ea îl urmărea. Am văzut poze cu iubita ta frumoasă pe Telegram, i-a comentat o fată. Nicoleta l-a văzut atunci cum i-a împietrit privirea. Imaginile au fost distribuite de mulți și au ajuns repede sub privirile apropiaților. „Am început să plâng teribil, mi-era teamă că o să mă lase”, povestește fata. „Am avut o săptămână în care nu mai eram bună de nimic, aveam crize de calciu. Tot ce-mi doream era să treacă pandemia asta ca să poată lumea să iasă afară din casă, să se deconecteze puțin de la viața virtuală, ca să pot să trăiesc și eu pe bune. Astăzi se închidea un cont, mâine apărea altul”, mai spune ea.

Chat-ul privat din aplicația Telegram, unde au apărut imaginile nud cu Nicoleta, se numește „Porn(RO)Info: Sursa nr. 1 de conținut +18 și informații despre târfe din România!” și a fost creat la începutul acestui an. Colectează la foc continuu mii de fotografii și filme pornografice cu femei din toată țara, iar printre ele sunt strecurate informații și materiale sexuale explicite cu fete minore, distribuite apoi în afara grupului privat.

Poți intra pe „Porno(RO)Info” doar dacă te invită cineva care e deja membru. Acum trei săptămâni, mi-am făcut un cont cu nume fals și am intrat pe chat-ul de Telegram cât un oraș virtual, ca să aflu ce abuzuri au loc acolo și care sunt comportamentele care le încurajează. Când am intrat eu, în chat-room erau 29.000 de membri. Acum sunt peste 34 000, iar majoritatea sunt anonimi.

În aplicațiile de mesagerie criptată precum Telegram, care ascund numărul de telefon și adresa de IP ale utilizatorilor și unde mesajele se auto-distrug, anonimitatea e ca o pelerină invizibilă pe care o primești la intrare. Îți deschide calea către o libertate mai mare de exprimare, dar și către abuzuri. Pe canalele de socializare ale aplicației au fost descoperite cuiburi de teroriști de extremă dreaptă, rețele de sclavie sexuală sau de pornografie infantilă. Pe pagina oficială, echipa asigură că informațiile despre clienții lor ajung la poliție doar prin hotărâre judecătorească și doar dacă sunt suspecți de terorism, iar asta nu s-a întâmplat până acum niciodată.